Novitât par i indipendentiscj dal Parlament Furlan, la auto proclamade assemblee par rapresentâ i furlans “fûr des istituzions e des segretariis dai partîts, fondade su la partecipazion di ducj”. Nassude cun intenzions dome indipendentistis, cumò, cuntune modifiche dal sô statût, si vierç ae partecipazion dai autonomiscj.
Il Parlament al jere nassût daûr dal sburt dal referendum on line pe indipendence dal Friûl dal Otubar passât: vie par chê votazion, a son stâts elets ancje i 11 “parlamentârs” che cumò a sentin idealmentri te assemblee. Il risultât dal referendum nol è stât un numaron: a àn rispuindût sù par jù 7.000 personis, ma ai “referendaris” ur interesse vê rivât a partî cuntune “piere miliâr”. Cun di plui, vie pe consultazion a àn tesserât ae associazion 1.200 di lôr.
Par fevelâ de svolte o ai incuintrât Adriano Biason, “ideolic” e fra i fondadôrs di Parlament Furlan.
–––
Adrian, o jeris partîts a brene vierte cul indipendentisim, e cumò o vês za frenât cjapant , dentri chei che a disin di jessi “dome” autonomiscj. Cemût mai?
No vin frenât, ma o vin semplicementri invidât chei furlans che a crodin te autonomie. Il nestri obietîf al è simpri un Stât furlan, ma il Parlament al à di jessi viert a ducj chei che i tegnin al Friûl.
–––
O vevin capît che il Parlament al veve chê di puartâ ae indipendence dal Friûl. Parcè un autonomist varessial di iscrivisi?
Cumò la maiorance dentri dal Parlament e je indipendentiste, se tal futûr e sarà autonomiste si fasarà cussì. Il Parlament al à di jessi la cjase dai furlaniscj.
–––
A chest pont ti domandi ce che al è un furlanist…
Chel che al vûl che il Friûl al vadi indevant a esisti come popul, identitât e teritori. Su cemût fâlu a puedin jessi rispuestis diviersis, apont.
–––
Ma alore se a jentraran i tancj autonomiscj che a son, il Parlament al deventarà autonomist…
No crôt. Atenzion: autonomiscj a son i partîts, autonomiscj a son i gjornâi, parcè che a son tancj interès ator. Il nestri Parlament al è fat di int, di citadins, e par me la int libare e je pe indipendence.
–––
O sês critics su la Assemblee des Comunitâts Linguistichis, parcè che e je fate di sindics, ma dopo o invidais sindics tant che Navarria e Anzil (che al à aderît) a partecipâ al vuestri Parlament…
La cuistion no je la Assemblee ma i gjornâi: a fevelin di jê tant che un Parlament furlan. Bisugne invezit jessi corets: “Parlament Furlan” al è il nestri non, e daûr al è un progjet ben definît. In cont de Assemblee, no vin nuie cuintri però e je fate di sindics che par une buine part a fasin riferiment a partîts talians. Viodarìn ce che a fasaran.
–––
Pal futûr o stais preparant lis gnovis elezions pal Parlament, in Otubar. Cuntune novitât: no sarà dome une consultazion digjitâl…
Sì, chest an o pontìn a vê bussulots pal vôt in ogni Comun furlan, in ambients publics, di mût di fâ la votazion ancje cussì. Chest an no si votarà pe indipendence ma pal Parlament: ducj a puedin candidâsi. Po dopo, te schede e sarà ancje une domande su la indipendence, ma chest colp in secont plan.
–––
Par jessi un moviment in pratiche “natîf digjitâl” tes vuestris pagjinis Facebook no baline tante int…
Tu tu pensis ai “mi piace” di une pagjine cualsisei. La nestre e je une pagjine politiche (Republiche dal Friûl – Repubblica del Friuli) e lis robis a son plui dificilis. Se si fâs il confront cun chês dai partîts politics regjonâi, dome il M5S al à sucès plui di nô.
LA ADESION DI ANZIL_Vie pe interviste o vin fevelât de adesion di Mario Anzil, sindic di Rivignan-Teor, che al à inviât il moviment Tutti per il Friuli par fâ une Regjon Friûl-Triest sul model di Trent e Bolzan.
Sindic Anzil, lui isal autonomist o indipendentist?
Jo no soi indipendentist (al plui mi plasaressin i “Stâts Unîts di Italie”) e forsit nancje autonomist. Jo o soi pe sovranitât dal popul, che plui si esercite di dongje, miôr al è. In chest sens, il Comun par me e je la istituzion ideâl.
Parcè aial aderît a Parlament Furlan?
Parcè che e je une associazion che i ten ae identitât dal Friûl e jo o aderìs a dutis chês cun chel intent. Par me no esistin biei o bruts, impuartants o mancul impuartants. Bisugne superâ lis divisions che a impedissin e a impediran il disvilup dal Friûl. La uniche sperance e je dâsi dongje. ❚
Dree Venier
L’EDITORIÂL / Jù lis mans dal TilimentWalter Tomada
Traviersis, cassis di espansion, puints e viadots autostradâi, potenziament dal idroeletric: al mancje dome di metisi a sgjavâ cu lis trivelis par cirî gas o petroli! Ma parcè il Tiliment, che tancj studiôs a stimin jessi l’ultin flum salvadi de Europe, isal sot di dutis chestis menacis, invezit di jessi tutelât e protet cemût che […] lei di plui +
(L)Int Autonomiste / Cui aial pôre de “Cuistion furlane”?Dree Valcic
✽✽ No ven plui nomenade, sparide dai radars dal dibatiment politic e culturâl. Di “Cuistion furlane” no si ’nt fevele plui. Di cent agns incà e esist chê meridionâl, cjare a Gramsci, e su chê miârs e miârs di students a àn fat tesis di lauree, a son stadis fatis ancjetantis cunvignis, ogjet di ogni […] lei di plui +
L’EDITORIÂL / La “bufule meloniane” e la autonomie inte glacereWalter Tomada
“Si sin indurmidîts furlans, si sin sveâts melonians”: cun chestis peraulis un cjâr amì al à strent intun sproc sintetic il sens des elezions politichis che pardut a àn viodût a vinci fûr par fûr ancje chenti Fratelli d’Italia, il partît di Giorgia Meloni. Di storic i ai rispuindût che 100 agns fa une dì […] lei di plui +
Gnovis / La Patrie dal Friûl e presente il libri “Anime in crôs”, scrits di pre Antoni Beline e Agnul Floramo su Pier Paolo Pasolini, inteletuâl furlan.
2 di Novembar 1975 – 2 Novembar 2022 a 47 agns di chê volte che al fo sassinât Pier Paolo Pasolini “In chest libri us presentìn un “bote e rispueste” imbastît cu lis riflessions di doi autôrs che a cuasi 30 agns di distance a lein cuntune sintonie e une simetrie speciâl lis oparis di […] lei di plui +
La anteprime / Cors di furlan par gjornaliscj: consegnâts i atestâtsRedazion
Ai 27 di Setembar, te sede di Udin de Regjon Autonome Friûl-Vignesie Julie, a son stâts consegnâts i atestâts ai vincj gjornaliscj che a àn partecipât al prin cors di lenghe furlane inmaneât de ARLeF – Agjenzie Regjonâl pe Lenghe Furlane e dal Ordin regjonâl dai gjornaliscj. La consegne dal document ai professioniscj de comunicazion […] lei di plui +
Gnovis / Gnûf libri di Diego Navarria pe La Patrie dal Friûl, “Patriarcjis tal cûr de Europe”Redazion
Joibe ai 13 di Otubar aes 6 sore sere (18:00) te Librarie Tarantola di Vie Vittorio Veneto 20 a Udin al è stât presentât il libri “Patriarcjis tal cûr de Europe”. Contis curtis e curiosis che a piturin cun snait lis figuris plui simbolichis de autonomie e de identitât de Patrie dal Friûl: i patriarcjis […] lei di plui +
fur_Latn fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn unk fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn